b'\n_START_ARTICLE_\nHimalajska cedra\n_START_SECTION_\nOpis\n_START_PARAGRAPH_\nSlovensko ime je drevo dobilo po rasti\xc5\xa1\xc4\x8du, kjer je samoniklo, znanstveno ime pa izvira iz sanskrtske besede devadara, ki pomeni\xc2\xa0\xc2\xbbdrevo bogov\xc2\xab. To ime se je drevesa prijelo, ker se pogosto pojavlja v hindujski mitologiji._NEWLINE_Himalajska cedra je mogo\xc4\x8dno drevo, ki zraste do vi\xc5\xa1ine 50 metrov in ima zna\xc4\x8dilno piramidasto kro\xc5\xa1njo, ki je proti vrhu nagnjena. Glavne veje so ravne, proti koncu pa se tanj\xc5\xa1ajo in visijo proti tlem._NEWLINE_Listi so 2,5 do 5 cm dolge mehke iglice. Stor\xc5\xbei so sto\xc5\xbe\xc4\x8dasti in nakoncu jaj\xc4\x8dasto zaokro\xc5\xbeeni, dolgi pa so od 7-12 cm. Sprva so vijoli\xc4\x8dne, kasneje pa rjave barve in so prekriti z gladkimi luskami. Zorijo dve leti, nato pa se odprejo in izpustijo semena.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nHimalajska cedra je samorasla v Aziji, kjer je najbolj pogosta na nadmorskih vi\xc5\xa1inah od 1100 do 1400 m, najdemo pa jo vse do nadmorske vi\xc5\xa1ine 3200 metrov. Kasneje so to drevo prenesli tudi v Evropo, kjer dobro uspeva v Sredozemlju. Zaradi svojega atraktivnega izgleda je priljubljeno okrasno drevo._NEWLINE_Razmno\xc5\xbeuje se s semeni, les tega drevesa pa je izjemno cenjen v Aziji, kjer ga uporabljajo pri gradnji pagod in izdelovanju lesenih kipov. Les Himalajske cedre je bil izjemno cenjen tudi v starem Egiptu, kjer so iz njega izdelovali sarkofage.'